Lugupeetud Haridus- ja Teadusminister Mailis Reps

Pöördume seoses pressiteatega, mis käsitleb haridus- ja noortevaldkonna ühendameti loomist.

Lähikuudel on erinevate arutelude sisuteemaks olnud Haridusameti loomine. On olnud teada plaanist konsolideerida mitmeid institutsioone, et luua uus ühendamet. Ka viimasel ministeeriumi Noorte Nõukogu kohtumisel käsitleti ühe päevakorra punktina justnimelt loodava ühendameti küsimust, kus vastuseks oli vähese info olemasolu antud teema kohta. Nüüd võib aga pressiteatest lugeda nelja suure institutsiooni ühendamise kohta. Sellest tulenevalt oleme mures noortevaldkonna prioriteetsuse osas tulevikus.

Viimane aasta on olnud meie valdkonnale äärmiselt positiivne – eraldiseisev valdkonna arengukava uueks perioodiks, tunnustus OECD poolt tugeva valdkondliku planeerimistöö eest ning Future Policy Award Eesti noortepoliitika strateegilisele juhtimisele. Suur austus- ja kiiduavaldus ministeeriumi noorteosakonnale ning mõistagi teile ministrina tugeva ja sisulise esindustöö eest.

Senistest strateegiadokumentide arutelust oleme mõistnud, et haridusvaldkond on niivõrd kompleksne, et noortevaldkonna eraldiseisev arengukava on arvestatav töövõit. Küll aga näeme ohtu, et loodavas ühendametis võib suurem tähelepanu koonduda just haridusvaldkonnale. Seda eriti olukorras, kus uues ühendametis ei saa pressiteate põhjal olema eraldiseisvaid struktuuriüksusi nii haridus- kui ja noortevaldkonnale. Meie ohutaju süvendavad ka võimalikud nimevariandid - Haridusamet, Kooliamet (viimast väljendasite ise viimasel Noorte Nõukogu koosolekul).

Noorsootöö ja noortepoliitika arendamise juhtots on just Haridus- ja Teadusministeeriumi haldusalas. Hetkeseisuga on üksnes HTMil võimalik juhtida noortepoliitika valdkondadeülest käsitlemist ja arendamist ning luua eelduseid noortele huvihariduses osalemiseks, mitteformaalse õppe läbi uute oskuste omandamiseks ning positiivsema keskkonna kujundamiseks otsustusprotsessides panustamisel.

Veelkord, jätta ühendameti loomisel noortevaldkond prioritiseerimata on meie hinnangul oht noortepoliitika  ja noorsootöö devalveerumiseks pikas plaanis. See pärsiks nii noorte osaluse arendamist kohalikul tasandil, noorteühingute võimekuse tõstmist ning siseriiklike- ja rahvusvaheliste projektifondide võimaluste populariseerimist.

Kahtlemata toetavad plaanitav ühendamet ning selle tulevane juht noorte arengu tervliklikumat käsitlemist. See võib omada tugevat positiivset mõju ning lahendada seni vastuseta probleeme (näiteks noortele paindlike õpiteede loomine või tõrjutusriskis noortega tegelemine), kuid selle eelduseks on tugeva tugistruktuuri säilimine ühendametis ning noorsootöö ja noorteühingute jätkuv prioritiseerimine Haridus- ja Teadusministeeriumi haldusalas.

Loodame siiralt, et noortevaldkond saab edasiste arutelude käigus olema mitmekülgselt esindatud ning nii noorte, noorsootöötajate kui noorteühingute võimalused ühendameti loomisel ei vähene, vaid vastupidi - suurenevad.

Lugupidamisega
Eesti Noorteühenduste Liit
Eesti Avatud Noortekeskuste Ühendus
Eesti Noorsootöötajate Kogu